Kui Soomes streigi osapooled kokkuleppele ei jõua, siis Eckerö Line'i laeva Finlandia streigieelseks viimaseks väljumiseks jääb 25. november, teatas laevakompanii.

Finlandia väljub kell 6 Tallinnast Helsingisse. Seejärel jääb laev sadamasse.

"Loodame, et osapooled jõuavad kokkuleppele ning toetusmeetmeid kasutusele ei võeta. Jälgime olukorda ja teavitame oma reisijaid võimalikust streigi mõjust," märkis Eckerö Line teates.

Võimalikust streigi mõjust Muuga ja Vuosaari vahes sõitva Finbo Cargo liiklusele lubas Eckerö Line teavitada lähipäevil.

"Laevakompanii Tallink Eesti laevade töötajad toetusstreigiga ei ühine," ütles Tallinki esindaja ERR-ile. "Streigis kavatsevad osalleda Soome lipu all sõitvad Tallinki alused."

Soome postitöötajad alustasid eelmisel nädalal streiki ja see võib kesta 8. detsembrini.

Kui postitöötajate esindajad pidasid riikliku lepitaja vahendusel raskeid ja lõppkokkuvõtteks lahenduseni mitte jõudnud läbirääkimisi, teatasid mitmed teised ametiühingud esmaspäeval toetusstreikide või muude toetavate tegevuste korraldamisest, vahendas Yle.

Tallinki ja Viking Line'i Eesti liine streik ei mõjuta

Tallink Silja laevadest oleks mõjutatud Turu-Stockholmi liinil sõitev Baltic Princess ja Helsingi-Stockholmi liinil sõitev Silja Serenade. Baltic Princess jääb Turu sadamasse 25. novembri õhtul ja Silja Serenade Helsingi sadamasse 26. novembri hommikul.

Viking Line'i teatel on toetusstreigist mõjutatud viis laeva - Mariella, Gabriella, Amorella, Viking Grace ja Rosella. Tallinnast väljuvaid laevu nende hulgas ei ole.

"Soome toetusstreik ei mõjuta Viking Line'i Tallinn-Helsingi laevaliiklust," kinnitas ettevõte.